És un pla del Departament d'Educació, liderat per la Direcció General d'Innovació, Recerca i Cultura Digital, que impulsa l'ús de dispositius mòbils (telèfons mòbils i tauletes) com a tecnologies educatives integrades en les pràctiques d'aula perquè els alumnes adquireixin la competència digital i millorin en la resta de competències.
El pla vol aprofundir en la potencialitat de les tecnologies digitals al servei de l'aprenentatge i, alhora, donar resposta a la preocupació social creixent al voltant de l'ús de la tecnologia mòbil.
És per això que el pla farà partícips les famílies, els centres, els professors, els alumnes i els agents educatius de l'entorn.
L'ús eficient dels dispositius mòbils en l'educació comporta una triple perspectiva: com a objectes d'aprenentatge, per garantir-ne el domini instrumental i l'adquisició de criteris per fer-ne un ús ètic, responsable i eficaç; com a recurs per enriquir els processos d'ensenyament-aprenentatge amb materials educatius digitals que contribueixen a millorar la presentació i l'adquisició de les competències; i, també, com a context d'aprenentatge.
La finalitat del pla és desenvolupar un marc de cobertura d'educació digital per generar entorns de treball que permetin l'adquisició de la competència digital pròpia del segle XXI, d'acord amb les recomanacions de la Unió Europea i de la UNESCO.
L'actuació del Departament d'Educació pretén que els centres utilitzin la tecnologia digital i, especialment, els dispositius mòbils, com a eina educativa estratègica per al desenvolupament curricular, el treball competencial, l'educació inclusiva, l'acció tutorial i la gestió de la convivència i de les relacions humanes per promoure l'èxit educatiu.
Els objectius del pla són els següents:
Acompanyar els centres i la comunitat educativa en el procés de transformació educativa.
Millorar la competència digital dels alumnes afavorint l'assoliment de les altres competències.
Posar en valor el paper inclusiu de la tecnologia per assolir l'èxit educatiu de tots els alumnes.
Una de les actuacions definides en el marc del Pla mòbils.edu és el Programa d'innovació mòbils.edu, al qual es podran acollir els 59 centres que han estat seleccionats atenent els requisits i criteris esmentats a la convocatòria.
El Programa s'orienta al cicle superior d'educació primària i als dos primers cursos de l'educació secundària obligatòria, té una durada de tres cursos i s'estructura en les fases següents:
a) Disseny (1r curs): diagnosi i elaboració del projecte.
b) Implementació (2n curs): compliment de la planificació, seguiment i avaluació de les actuacions.
c) Finalització del projecte (3r curs): avaluació final i transferència.
El Departament d'Educació ofereix el suport necessari a tots els centres seleccionats amb les actuacions i recursos següents:
a) Suport i assessorament de l'òrgan impulsor en el desenvolupament del projecte de centre.
b) Documentació necessària per al desenvolupament del projecte de centre.
c) Formació específica pròpia del Programa.
d) Organització de xarxes de centres participants al Programa.
e) Suport i col·laboració, si escau, d'agents relacionats amb la finalitat del Programa.
f) Col·laboració amb entitats de recerca i d'innovació en l'àmbit del Programa.
g) Mecanismes de difusió de les experiències innovadores i pràctiques educatives de referència avaluades i consolidades.
h) Mecanismes de seguiment dels projectes de centre.
i) Altres recursos concrets que s'especifiquin en el Programa.
La participació del centre en el Programa mòbils.edu implica l'acceptació dels compromisos següents:
a) Implementació del projecte vinculat al Programa d'innovació pedagògica mòbils.edu en el centre.
b) Designació d'un grup impulsor del projecte, que s'ha de designar tenint present la previsió de continuïtat al llarg del projecte.
c) Implicació de l'equip docent en el Programa mòbils.edu al llarg de tot el projecte i en la seva continuïtat i incorporació en el projecte de centre.
d) Participació en les activitats formatives del Programa mòbils.edu adreçades a professors, alumnes i famílies, si escau.
e) Implicació en les activitats de la xarxa de centres creada pel Programa mòbils.edu.
f) Realització d'una avaluació anual del procés d'implementació.
g) Extensió progressiva, a partir del tercer curs, de les actuacions previstes en el projecte al conjunt del centre, amb les adaptacions pertinents.
h) Elaboració d'una memòria de seguiment i avaluació en finalitzar el projecte.
i) Incorporació de les innovacions generades per la participació en el Programa mòbils.edu en el centre i en els seus documents de referència.
j) Col·laboració en la transferència de la innovació a d'altres centres i contextos o al conjunt del sistema, si escau.
En finalitzar el projecte, els centres participants hauran de trametre la memòria d'avaluació final.